প্রথম সকাল ডট কম ডেস্ক: নির্বাচন কমিশনে (ইসি) ২০১৩-১৪ অর্থ বছরের দলীয় আয়-ব্যয়ের হিসাব দাখিল করেছে প্রধান বিরোধী দল জাতীয় পার্টি। সোমবার দুপুরে কমিশন সচিবালয়ে এ হিসাব দেয় দলটি। হিসাব অনুযায়ী গত অর্থ বছরে দলটির আয় ছিল ৩ কোটি ৩৭ লাখ ৩২ হাজার ৪২৯ টাকা। অন্যদিকে, ব্যয় ছিল ২ কোটি ৮২ লাখ ২১ হাজার ৫২৯ টাকা। দলের যুগ্ম মহাসচিব রেজাউল ইসলাম ভূইয়া ও যুগ্ম দপ্তর সম্পাদক আবুল হাসান আহমেদ জুয়েল দলের পক্ষে এ হিসাব দাখিল করেন। নির্বাচন কমিশন গত ৩১ জুলাইয়ের মধ্যে হিসাব দেয়ার জন্য জামায়াত ব্যতীত সবগুলো নিবন্ধিত রাজনৈতিক দলকে চিঠি দেয়। নির্দিষ্ট সময়ের মধ্যে মাত্র ২৫টি দল তাদের আয়-ব্যয়ের হিসাব দাখিল করে। বাকি দলগুলোর মধ্যে আওয়ামী লীগ, বিএনপি ও জাতীয় পার্টিসহ ১৪টি দল সময় বৃদ্ধির আবেদন করে ইসিকে চিঠি দেয়। এর মধ্যে গণফ্রন্ড কোন চিঠি বা হিসাব দেয়নি। গত রোববার কমিশন সভায় আবেদনকারি দলগুলোর চিঠি আমলে নিয়ে হিসাব জমা দেয়ার সময় ৩১ আগস্ট পর্যন্ত বৃদ্ধি করে ইসি।